Diari Oficial de la Generalitat Valenciana


Sumari del DOGV 6864, del 18-09-2012 (2012/8447)

RESOLUCIÓ de 12 de juliol de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals d'Olocau del Rey i Morella. Expedients número 283/4252 ZLK i 17/0411 XYQ.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6864

Data del DOGV
:   18-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8447


Data del document
:   12-07-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Olocau del Rey
    * Morella
    * impacte ambiental

RESOLUCIÓ de 12 de juliol de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals d'Olocau del Rey i Morella. Expedients número 283/5302 VUX i 17/9038 BPI. [2012/8447]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental i la resolució complementària corresponent als expedients: 283/1902 LBD Olocau del Rey i 17/6270 RML Morella.  
  
«Declaració d'impacte ambiental  
Expedient: 283/07-AIA.   
Títol: ampliació de granja porcina.  
Promotor: Mª Pilar Membrado Monserrat.  
Autoritat substantiva: Ajuntament Olocau del Rey.  
Localització: polígon 5, parcel·la 16 Olocau del Rey (Castelló).  
Descripció del projecte  
L'explotació inicialment es va construir per a 195 porques reproductores. Constava d'edificacions destinades a maternitat, a gestació i al deslletament. S'ha realitzat una ampliació de les edificacions destinades a l'engreix, llatzeret i magatzem que ara es pretén legalitzar.  
L'explotació es queda classificada dins del grup segon de producció tipus mixta. Part dels gorrins no s'engreixen dins de l'explotació i són venuts. La capacitat de l'explotació és, per tant, de 195 porques reproductores i 768 porcs d'engreix. En la nau d'engreix, els gorrins produïts, que es queden en l'explotació, s'engreixen fins a aconseguir una massa de 90-100 kg. S'indica que el cicle d'engreix dura quatre mesos aproximadament.  
L'explotació s'ubica en una finca de caràcter agrícola de 198.648 m², i la superfície total construïda és de 1.888,4 m². La superfície total construïda de les naus ja legalitzades és de 994 m². Es distribuïx de la manera següent: nau de gestació (463,4 m²), nau de maternitat (291,4 m²), nau de deslletament (239,4 m²). Per a l'emmagatzematge de purins les tres naus disposen de fosses interiors. Addicionalment, les naus 1 i 2 disposen d'una bassa exterior d'arreplega de fem coberta de 122,5 m³.  
  
Les edificacions corresponents a l'ampliació ocupen una superfície total de 894,4 m², que es distribuïxen de la manera següent:   
Nau 4, de 852,6 m². Interiorment es troba dividida en mòduls. Cada mòdul disposa d'una fossa sota la pala reixada. Les fosses estan comunicades amb una altra situada sota un corredor exterior de servici des d'on es retira periòdicament. La capacitat d'emmagatzematge de purí dels 12 mòduls és de 795,6 m³. La ventilació és estàtica tipus horitzontal.   
  
Nau 5 destinada a llatzeret i que ocupa 26,6 m².  
Nau 6 destinada a magatzem i que ocupa 15,2 m².  
L'abastiment d'aigua es fa a través de la xarxa d'abastiment urbà d'Olocau del Rey. S'indica que el consum mitjà anual està al voltant dels 2.090-7.145 m³.  
Els purins que es generen es destinen a l'aplicació agrícola. Segons s'indica en l'estudi s'aplica un tractament microbiològic als purins en les fosses d'emmagatzematge per a millorar les seues característiques. La producció mensual s'ha calculat emprant els valors mitjans estimats arreplegats en la legislació. La producció anual per a tota l'explotació s'estima per tant en 2.844,6 m³, dels quals 1.651 m³ corresponen a la producció de purí de la fase d'engreix. Pel que fa a la capacitat d'emmagatzematge de la nau d'engreix és prou per a contindre el purí per un temps superior a tres mesos.  
Es disposa de 57,4 ha dedicades a la labor de secà per a la distribució dels purins produïts en l'engreix. Amb esta superfície i amb els valors mitjans de riquesa en nitrogen que s'establixen legalment, la dosi d'aplicació resultant és menor als 170 kg de N per ha. Els purins són transportats a les parcel·les per mitjà de cisterna.  
Les aigües residuals sanitàries són emmagatzemades en una fossa impermeable, posteriorment són gestionades junt amb els purins. Els cadàvers són emmagatzemats en contenidors homologats, la seua retirada de l'explotació la realitza una empresa externa.   
Totes les finestres de les naus estaran protegides amb tela ocellaire, l'explotació tindrà una tanca perimetral, es disposarà d'un equip a pressió per a la desinfecció de vehicles, i es col·locaran pediluvis a l'entrada de cada nau.  
La distància al municipi d'Olocau del Rey és d'aproximadament 1.000 m.  
Tramitació administrativa  
Informació pública  
En data 3 de desembre de 2007, va estar registrada la documentació composta pel projecte, estudi d'impacte ambiental i còpia de l'expedient administratiu.  
La informació pública es realitza per mitjà de la publicació en el butlletí de la província, Butlletí Oficial de la Província de Castelló número 50, de data 21 d'abril de 2007, la comunicació als veïns limítrofs i per mitjà de la publicació d'un edicte en l'Ajuntament. Durant el període d'informació pública no es van presentar al·legacions.  
Informes sectorials i documentació complementària  
En l'expedient municipal consten, entre altres informes, l'informe de compatibilitat urbanística i l'informe de l'inspector de sanitat.  
En data 29 de maig de 2008, se sol·licita ampliació de la documentació presentada que es remet en data 4 de juliol de 2008 i s'aporten:  
Documents d'acceptació i localització de les parcel·les agrícoles a què es destinarà el purí, especificació del sistema de transport d'este, indicacions sobre el tractament biològic que s'aplicarà, indicacions sobre el sistema d'abastiment d'aigua, així com l'informe patrimonial.  
  
Afeccions legals  
El sòl on s'ubica l'explotació es qualifica com a sòl no urbanitzable comú, segons les normes urbanístiques del planejament vigent, en què l'activitat ramadera està permesa. Quant al grau d'urbanització, l'informe de compatibilitat urbanística indica que compta amb accés rodat, subministrament elèctric i aigua, així com servici de retirada de residus sòlids.  
La distància al nucli urbà d'Olocau del Rey segons la documentació remesa és d'aproximadament 1.000 m. Segons la Llei 6/2003, de Ramaderia de la Comunitat Valenciana, la distància mínima de 250 m de les explotacions respecte a nuclis urbans es mantindrà en el cas de nuclis urbans de població inferiors a 500 habitants. En este cas, el municipi té una població inferior als 500 habitants.  
  
El municipi d'Olocau del Rey no està considerat com a zona vulnerable, segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries.  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994, d'Espais Naturals Protegits de la Comunitat Valenciana.  
Atés que l'explotació és limítrofa amb terrenys ocupats per vegetació forestal, en la realització de qualsevol tipus de treball en la fase de funcionament, s'haurà de complir amb el que disposa el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o als seus voltants.  
Consideracions ambientals  
La zona està constituïda per relleus muntanyosos abruptes, amb una altura entorn dels 1.000 m. En l'entorn immediat, les zones de menor pendent es troben abancalades i estan dedicades a labor de secà. Les zones de major pendent es troben ocupades per vegetació natural, matoll escleròfil principalment. S'indica també la presència de boscos mascescents de roure valencià a les zones més humides.  
  
L'explotació es troba a uns 120 m del llit del barranc de Las Umbrías que discorre en direcció oest-est. Segons la cartografia disponible, al sud-est de l'explotació discorre una via pecuària denominada colada - assegador de Bordón a la Cuba amb una amplària legal d'entre 5 a 18 m, sense que estiga delimitada ni amollonada. Vist el seu traçat, no s'ha vist afectada per les construccions de l'explotació.  
L'erosió actual i potencial està valorada com a alta i molt alta, respectivament. La vulnerabilitat a la contaminació d'aqüífers està valorada com a mitja i baixa en la zona.   
Les accions que s'han identificat per a la fase de funcionament com a susceptibles de produir impacte sobre el medi:  
- Impacte visual produït per les construccions de l'explotació.  
  
- Risc de transmissió de malalties pels vehicles que accedisquen a l'explotació.  
- Risc de transmissió de malalties per l'entrada de persones alienes a l'explotació.   
- Accés a l'interior de l'explotació d'animals que puguen ser vectors de malalties.  
- Risc de producció de males olors deguts als cadàvers que es generen en l'explotació.  
- Contaminació del sòl produïda per fugues en les fosses d'emmagatzematge de residus.  
- Olors produïts en el moment de buidar les fosses d'emmagatzematge de residus.  
- Sorolls produïts per l'activitat.  
- Contaminació d'aigües i sòls on s'aplica el fem com a adob orgànic.   
- Possible toxicitat a llarg termini dels sòls on s'aplica el fem com a adob.  
Entre les mesures correctores i protectores aplicades s'inclouen:  
- Els edificis tenen un acabat de paraments exteriors amb materials i colors propis de l'entorn. Es proposa a més la plantació d'una barrera vegetal en el perímetre de l'explotació amb espècies adaptades a les condicions del terreny.  
- Es disposarà d'un sistema de desinfecció a pressió. S'instal·larà un tanca perimetral en l'explotació, així com malla metàl·lica en finestres i buits, per tal d'evitar l'accés a l'interior de les instal·lacions d'animals susceptibles de ser vectors portadors de malalties. S'aplicaran mesures de desinsectació i desratització.   
- El fem produït serà emmagatzemat en les fosses i la bassa construïdes amb materials impermeables, per a evitar la producció de qualsevol tipus de fuga; per a la qual cosa, els sòls i les parets d'estos seran revestits de materials impermeables.   
- Prèviament a la utilització del fem com a adob orgànic, es realitzarà un tractament d'este; s'efectuaran anàlisis que en permeten conéixer l'eficàcia, i es realitzarà una anàlisi abans del seu tractament que servisca com a referència inicial.   
- La distribució de purí es realitzarà sobre parcel·les dedicades a labor de secà i que no siguen limítrofs a llits de rius. La dosi d'aplicació, estimada a partir dels valors indicats en la legislació i basant-se en la superfície agrícola total disponible, és menor als 170 kg de N per hectàrea i any. S'haurà de llaurar i soterrar immediatament per a evitar les possibles pèrdues de nitrogen amoniacal.  
Consideracions jurídiques  
El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu Reglament, annex I, apartat 1.h.  
  
En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 16.2.m del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme, tant pels poders públics com pels particulars en el territori de la Comunitat Valenciana.   
Per tot això, formule la declaració d'impacte ambiental següent:  
  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'ampliació de l'explotació porcina que se situa en les parcel·la 16 del polígon 5, al terme municipal d'Olocau del Rey (Castelló), promogut per Mª Pilar Membrado Monserrat, sempre que este es desenrotlle d'acord amb les previsions de l'estudi d'impacte ambiental i els condicionants i modificacions establits a continuació:  
  
  
Segon  
1. Tal com s'indica en l'estudi d'impacte ambiental, el purí serà tractat amb complex bacterià, de manera que millore les seues propietats com adob orgànic, alhora que disminuïsca la seua càrrega contaminant, així com l'emissió d'olors. S'haurà de comprovar l'eficàcia del tractament de purins i es modificarà la seua manipulació o se substituirà per un altre tractament, si se n'observa la ineficàcia amb la seua correcta manipulació.  
2. Es limitarà l'aplicació del purí a camps de cultiu i s'evitaran les proximitats de corrents d'aigua, rius, rierols, barrancs, etc., així com fonts, conduccions subterrànies d'aigua i altres possibles focus de contaminació. La dosi d'aplicació de purí es calcularà en funció del cultiu a què es destina, sense que es puga superar la quantitat anual de 170 kg de nitrogen per hectàrea.   
3. S'assegurarà la correcta impermeabilització de les edificacions on s'alberguen els animals, així com de les fosses de purins i la bassa exterior de què es disposa.  
4. Es comunicarà qualsevol variació que es produïsca en la destinació i tractament dels residus.  
5. S'haurà d'assegurar el desenrotllament i conservació de l'apantallament vegetal previst. Este aspecte haurà de ser inclòs en el programa de vigilància ambiental proposat.  
6. S'haurà d'assegurar el correcte tractament dels talussos generats en la construcció de les naus del projecte per a garantir-ne l'estabilitat i evitar les pèrdues de sòl.   
7. Atesa la proximitat de les instal·lacions respecte al terreny forestal, s'haurà de complir amb el que disposa el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o als seus voltants.  
8. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Quart  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
  
València, 16 de març de 2009.- La directora general de Gestió del Medi Natural: M.ª Ángeles Centeno Centeno.»  
  
  
«Declaració d'impacte ambiental  
Expedient: 17/08-AIA.  
Promotor: Ajuntament de Morella.  
Objecte del projecte: pla especial de canvi de qualificació de sòl dotacional sistema general aeròdrom a sòl dotacional solar fotovoltaic i sistema d'evacuació d'energia.  
Autoritats substantives: Servici Territorial d'Ordenació del Territori i el Servici Territorial d'Energia de Castelló.   
Localització: Morella (Castelló).  
Descripció del projecte   
L'objecte del pla especial és canviar la qualificació del sòl actual de sistema general servicis especials aeròdrom, a sistema general de servicis central solar en la parcel·la 18 del polígon 24 de Morella, per tal de crear una reserva de sòl per a la infraestructura energètica i autoritzar l'ús de la producció d'energia elèctrica solar fotovoltaica i l'evacuació de la dita energia a la xarxa.   
La parcel·la 18, del polígon 24, de Morella s'ubica a la zona sud-oest de Morella, a una distància de 5 km aproximadament del nucli de població més pròxim, i disposa d'una superfície total de 112.870 m². L'accés a la parcel·la es realitza des del camí de la Vega dels Llivis.   
  
Es projecta l'execució d'una línia elèctrica aèria d'evacuació a 20 KV del tipus LA-56, amb 2.941 metres de longitud, composta per 31 suports metàl·lics galvanitzats tipus gelosia. La línia elèctrica es projecta entre el suport de conversió aèria i subterrània situat en la parcel·la 12 del polígon 24 de Morella i el centre de distribució a ubicar en la línia elèctrica existent denominada la Torreta-Xert, propietat d'Electra del Maestrazgo, i travessa les parcel·les 7, 8, 9 i 16 del polígon 25, i les parcel·les 3, 5, 6, 10, 15 i 27 del polígon 26, del terme municipal de Morella.  
L'energia elèctrica transferida a la xarxa serà de 2,57 MWh aproximadament amb possible ampliació a 3,42 MWh.   
La proposta que es realitza per al parc solar comprén la instal·lació de 15 centrals solars individuals, amb possibilitat d'ampliació a 20, de 99 KW de potència nominal unitària, i disposa cada central individual d'un centre de transformació propi i del seu corresponent inversor, allotjats en casetes de formigó prefabricades de dimensions 5,37 x 2,50 x 2,75 metres. Les centrals solars individuals estaran separades entre si, de manera que es deixen corredors de 3 metres d'ample, i estaran formades per deu files de 54 panells cada una amb separació entre files de 2,5 metres.  
Es construirà un edifici de control per a allotjar el centre de transformació comuna que realitzarà l'entrega a la xarxa de distribució per mitjà d'un transformador elevador de 100 KVA a 0,4/20 KV. L'edifici de control serà de dimensions 8 x 4 x 3 metres, executat amb murs a base de formigó, esquerdejat de ciment i pintat exterior amb colors propis de les construccions existents a la zona. La coberta serà de teula.   
Els suports dels panells fotovoltaics es resoldran per mitjà d'estructures amb perfils d'acer. La fonamentació serà modular prefabricada de formigó armat HA - 250 que es recolzarà sobre el terreny. Les dimensions de la fonamentació expressades en mil·límetres són de (1700 x 400 x 400), el volum de formigó per sabata és de 0,272 m³ i l'armat es realitza per mitjà de redons d'acer B-400S.  
Caldrà el condicionament de l'accés per mitjà d'un eixamplament d'este, per tal de permetre la circulació dels vehicles necessaris en l'obra i el transport dels panells solars.   
Els moviments de terres consistiran en el desbrossament de la vegetació, l'aplanament de les zones de la parcel·la on es muntaran les fonamentacions i l'obertura de les rases que albergaran les línies elèctriques subterrànies. No es preveuen moviments de terra significatius.  
Es realitzarà un camí perimetral de tota la parcel·la amb una amplària de 5 metres per a facilitar l'accés de la companyia elèctrica als centres de transformació. El tancament de tot el perímetre s'executarà per mitjà de tanca cinegètica amb acer galvanitzat, que disposarà, fins als 60 cm d'altura, una amplària de buits de 30 x 20 cm, i a partir d'eixa altura i fins als 2 metres, les obertures seran de 30 x 10 cm. La tanca es rodejarà amb vegetació d'acord amb en terreny al llarg del perímetre, per tal d'aconseguir la seua integració en l'entorn.  
Es preveu un consum d'aigua de 96,2 m³/any per a la neteja dels panells solars, a raó de quatre neteges a l'any, i un consum de 3,65 m³/any en el bany instal·lat en l'edifici de control. Les aigües residuals sanitàries s'emmagatzemaran en un depòsit exterior soterrat de 2 m³ de capacitat que es buidarà periòdicament.  
La instal·lació solar fotovoltaica no necessitarà enllumenat exterior en horari nocturn, per la qual cosa s'evitarà la contaminació lumínica en l'entorn d'esta.  
Antecedents  
La parcel·la a què es vol atribuir la qualificació de Sistema General de Servicis Parc Solar està qualificada actualment com a sistema general de servicis especials aeròdrom, resolt per mitjà de declaració d'impacte ambiental, de data 21 de juny de 1994.  
L'objecte de la dita qualificació era la construcció d'una pista d'aterratge de 60 metres d'ample i 769 metres de llarg, promoguda per la Unitat Forestal del Servici Territorial de Medi Ambient de Castelló, la finalitat primordial de la qual era la lluita contra incendis, que no s'ha realitzat.   
Alternatives  
Els criteris que han portat a l'elecció de la parcel·la de referència per a la instal·lació de la central solar fotovoltaica són, entre altres: la llunyania a nuclis urbans, la planura, l'altura topogràfica i orientació de la parcel·la, la possible integració a l'entorn emprant materials com a pedra natural i teula, escassa visibilitat dels panells solars des dels seus voltants, per l'existència de camins d'accés, i perquè no hi ha massa arbòria forestal que estiga afectada per la instal·lació dels panells solars.   
Així mateix, l'informe de l'arquitecte municipal, de data 4 de setembre de 2008, posa de manifest que en ser el municipi de Morella un conjunt històric i artístic, en compliment del codi tècnic de l'edificació en matèria d'energies renovables, és impossible disposar d'instal·lacions solars fotovoltaiques dins de la població, per la qual cosa les alternatives per a la ubicació de la central són reduïdes.   
Per al traçat de la línia elèctrica d'evacuació no s'han plantejat alternatives viables tècnicament i/o ambientalment.  
Tramitació administrativa   
L'expedient d'avaluació d'impacte ambiental s'inicia amb data 25 de gener de 2008, remés pel Servici Territorial d'Ordenació del Territori, i és este l'òrgan competent per a la tramitació i resolució de l'expedient de pla especial per a canvi de qualificació de sòl dotacional de sistema general aeròdrom, a dotacional solar fotovoltaic al terme municipal de Morella.  
La documentació aportada en l'expedient inclou el projecte, estudi d'impacte ambiental, estudi d'integració paisatgística, fotocòpia de la publicació en el Diari Oficial de la Comunitat Valenciana i fotocòpia del certificat de l'Ajuntament de Morella, pel qual es comunica que, transcorregut el termini d'exposició pública, no s'han presentat al·legacions.   
En data 26 de maig de 2008, es remet a l'Ajuntament de Morella requeriment d'esmena i aclariment de determinats aspectes del projecte, i es va obtenir resposta a este, per part del redactor del projecte, en data 14 de juliol de 2008, en la qual es van remetre plànols del traçat de la línia elèctrica d'evacuació.  
En data 28 de juliol de 2008 es va remetre a través del Servici d'Ordenació del Territori d'esta conselleria, requeriment de documentació. En concret, es va sol·licitar un estudi d'alternatives tècnicament viables, plànols transversals i longitudinals de l'obra civil, i justificació dels moviments de terra a executar. La documentació sol·licitada no ha sigut esmenada.  
En data 31 de juliol de 2008, l'Àrea d'Espais Naturals remet informe elaborat pel Servici d'Ordenació Sostenible del Medi, relatiu a la possible afecció del projecte als espais de la Comunitat Valenciana que formen part de la Xarxa Natura 2000 com a llocs d'interés comunitari (LIC's) i zones d'especial protecció d'aus (ZEPA's), i als espais naturals protegits de la Comunitat Valenciana, previstos en la Llei 11/1994, de 27 de desembre. L'esmentat informe conclou i expressa que l'actuació ha de sotmetre's a una adequada avaluació específica de les repercussions als llocs de la Xarxa Natura 2000. Així mateix, informa desfavorablement el traçat de la línia elèctrica i indica que han de buscar-se alternatives de menor impacte ambiental, atés que el traçat de la línia elèctrica hauria de realitzar-se preferentment, de forma subterrània.  
  
En data 4 d'agost de 2008, la directora general de Gestió del Medi Natural remet informe al Servici Territorial d'Ordenació del Territori, pel qual transcriu literalment l'informe de l'Àrea d'Espais Naturals, de data 31 de juliol de 2008 i l'informe de l'Àrea d'Avaluació Ambiental, de data 1 d'agost de 2008. En este últim es va posar de manifest que durant la visita de camp girada a la zona es va comprovar que les estructures dels suports per a les plaques solars i les casetes dels inversors estaven executades, i que falta únicament la instal·lació de les plaques sobre les estructures i l'execució de la línia elèctrica d'evacuació. Així mateix, es va informar que el traçat proposat en el projecte per a la línia elèctrica podria generar un elevat impacte visual i paisatgístic, ja que es projecta en una zona de carener perfectament visible per les valls que queden al nord i al sud. Posteriorment, descendiria per a creuar el riu Bergantes i travessaria el LIC i la ZEPA de la Tinença de Benifassà, la Vallivana i el Turmell, fins a arribar al punt d'entroncament en la línia elèctrica existent denominada la Torreta - Xert.   
  
A este efecte, l'informe de l'Àrea d'Avaluació Ambiental va proposar, com a recomanació, diverses alternatives per al traçat de la línia elèctrica per considerar desfavorable la proposta pel promotor. Entre les alternatives recomanades per l'Àrea d'Avaluació Ambiental, es va proposar un corredor per la zona nord que evitara careners, així com l'afecció al LIC i a la ZEPA abans mencionats i l'encreuament amb el riu Bergantes.   
En relació amb l'encreuament de la línia elèctrica projectada amb el riu Bergantes, en data 8 d'agost de 2008, la Confederación Hidrográfica del Ebro va sol·licitar consulta, d'acord amb el que preveu l'article 3, del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de projectes.  
  
En data 21 d'agost de 2008, es va rebre informe del director territorial de Medi Ambient, pel qual es remetia informe de la Secció Forestal relatiu a l'afecció de vies pecuàries pel projecte.  
En data 12 de setembre de 2008, va tindre entrada en esta conselleria informe de l'Ajuntament de Morella, pel qual es va trametre l'informe de l'arquitecte municipal i es va aportar còpia de l'autorització per a la prospecció arqueològica de la parcel·la 18, del polígon 24, del municipi de Morella emés pel cap de Servici de Patrimoni Arqueològic, Etnològic i Històric. L'informe de l'arquitecte municipal considera que la parcel·la és la més apta al terme municipal de Morella. Respecte a la línia elèctrica per a l'evacuació de l'energia generada, l'informe de l'arquitecte municipal indica que no s'han proposat altres traçats per a la línia elèctrica per considerar el proposat en el projecte, el de menor impacte.  
En data 18 de setembre de 2008, es va comunicar a l'Ajuntament de Morella que, d'acord amb la legislació vigent en matèria d'avaluació ambiental, és requisit imprescindible que l'estudi d'impacte ambiental contemple un examen d'alternatives tècnicament viables i justificació de la solució adoptada, per la qual cosa es va sol·licitar novament un estudi d'alternatives per al traçat de la línia elèctrica d'evacuació amb advertència de caducitat.  
En data 22 d'octubre de 2008, el Servici de Prevenció d'Incendis i Sanitat Forestal d'esta conselleria, va emetre un informe pel qual va comunicar que actualment les competències d'extinció d'incendis forestals es troben a la Conselleria de Governació, per la qual cosa s'hauria de realitzar consulta a l'esmentada conselleria per si la dita pista d'aterratge, encara que no està construïda, està prevista dins del Pla d'Infraestructures de Seguretat i Emergències 2008-2012 (PLISE). En data 13 de novembre de 2008, la directora general de Prevenció, Extinció d'Incendis i Emergències de la Conselleria de Governació va emetre un informe respecte d'això.  
En data 16 de gener de 2009, l'Ajuntament de Morella va remetre un annex d'alternatives per al traçat de la línia. Este conclou que el traçat subterrani presenta inconvenients i, d'una altra banda, únicament valora el traçat aeri de l'alternativa inicial que va ser informada desfavorablement per l'Àrea d'Espais Naturals i l'Àrea d'Avaluació Ambiental i, per tant, constituïx un examen d'alternatives incomplet per no contemplar alternatives viables tècnicament ni ambientalment.  
  
Afeccions legals   
Segons el planejament municipal vigent, la parcel·la 18, del polígon 24, del terme municipal de Morella es troba qualificada com a sistema general de servicis especials aeròdrom.   
Segons la classificació de les vies pecuàries de Morella (Orde de 3/10/1984, BOE núm. 42 de 18.08.1985), prenent el sentit oest-est, a la dreta de la paret que hi ha per la part sud de la parcel·la 18, del polígon 24, discorre la via pecuària número 6, denominada sendera dels Llivis, classificada amb una amplària legal de 20,89 metres.   
La parcel·la 18, del polígon 24, objecte de canvi d'ús està afectada pel projecte d'acord del Consell d'ampliació de la xarxa de zones d'especial protecció de les aus (ZEPAs) de la Comunitat Valenciana, el qual preveu ampliar la ZEPA de la Tinença de Benifassà, el Turmell i la Vallivana (ES5223001), i hi incloure el 77% del municipi. Esta es troba cartografiada com a terreny forestal en l'Inventari Forestal de la web de la Conselleria de Medi Ambient, Aigua, Urbanisme i Habitatge, conforme l'Acord de 15 de juny de 2007, del Consell, pel qual s'aprova l'Inventari Forestal de la Comunitat Valenciana.  
La línia elèctrica d'evacuació proposada en el Projecte i en l'estudi d'impacte ambiental discorre per sòl forestal inclòs en l'Inventari Forestal de la Comunitat Valenciana i afecta els següents espais de la Xarxa Natura 2000:  
- Està afectada territorialment pel lloc d'interés comunitari (LIC) la Tinença de Benifassà, el Turmell i la Vallivana.  
- Està afectada territorialment per la ZEPA de la Tinença de Benifassà, el Turmell i la Vallivana (ES5223001).  
- Està afectada territorialment pel projecte de l'acord del Consell d'ampliació de la xarxa de ZEPA l'Alt Maestrat, la Tinença de Benifassà i les serres del Turmell i la Vallivana.  
- En estar el Projecte afectant estos espais protegits, estaran també afectats els hàbitats arreplegats en la Directiva 92/43/CEE, relativa a la conservació dels hàbitats naturals i de fauna i flora silvestres associats.   
  
Així mateix, el traçat de la línia elèctrica travessa el riu Bergantes, per la qual cosa necessita autorització de l'encreuament per part de l'organisme de conca corresponent.  
La producció d'energia elèctrica està inclosa com a activitat potencialment contaminant del sòl en l'annex I del RD 9/2005, de 14 de gener.  
Com a productor de residus, ha de complir allò que ha establit la Llei 10/2000, de 12 de desembre, i la resta de normativa vigent en la matèria.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.   
Informes sectorials  
- L'informe de l'Àrea d'Espais Naturals, de data 31 de juliol de 2008, considera que el traçat de la línia elèctrica aèria d'evacuació amb 31 suports i amb una longitud de 2.958 metres no és adequat, per la qual cosa el promotor hauria de presentar alternatives per al traçat d'esta, així com un estudi més detallat de la línia elèctrica, en relació amb l'afecció als hàbitats i espècies existents en l'àmbit de l'actuació. Així mateix, considera prioritari que la línia elèctrica siga preferentment soterrada i que esta ha de sotmetre's a una adequada avaluació específica de les repercussions en els llocs de la Xarxa Natura 2000. Respecte a la instal·lació solar fotovoltaica, l'esmentat informe de l'Àrea d'Espais Naturals indica que el projecte hauria d'haver mantingut els murs de pedra seca, així com els erms, matolls i pastos, i evitar la seua eliminació.   
  
- En relació amb la sol·licitud formulada pel Servici Territorial d'Ordenació del Territori sobre l'estudi d'integració paisatgística que acompanya al pla especial, el Servici de Suport Tècnic emet un informe favorable, de data 16 de maig de 2008, condicionat al fet que la pantalla vegetal proposada canvie la composició d'espècies, i que s'eviten els ciprers i s'incorporen espècies autòctones, de manera que es complisca el que establix l'article 20.4 del Reglament de Paisatge de la Comunitat Valenciana.  
- L'informe de la Secció Forestal de la Direcció Territorial de Castelló, d'1 d'agost de 2008, indica que el pla cadastral atorga a la parcel·la 18, del polígon 24, part del terreny classificat com a via pecuària, denominada sendera dels Llivis, amb 20,89 metres d'amplària legal. En l'esmentat informe es posa de manifest que s'ha comprovat que les instal·lacions executades estan ubicades fora de la via pecuària, no obstant això, hi ha piquetes dins d'esta. En conseqüència, es considera que el possible tancat de la instal·lació ha de col·locar-se respectant l'ample legal de la via pecuària.  
- En data 13 de novembre de 2008, la directora general de Prevenció, Extinció d'Incendis i Emergències de la Conselleria de Governació, emet un informe relatiu al canvi d'ús d'una pista d'aterratge en la parcel·la 18, del polígon 24, del municipi de Morella per a la lluita contra incendis, a sòl dotacional solar fotovoltaic. En l'esmentat informe es posa de manifest que la dita pista no està prevista dins del Pla d'Infraestructures de Seguretat i Emergències 2088-2012 (PLISE) promogut per eixa conselleria.  
Consideracions ambientals   
1. Elements ambientals que poden estar afectats pel projecte  
  
En primer terme cal assenyalar que el projecte, entenent com a tal el conjunt de les infraestructures necessàries per a la posada en funcionament de la instal·lació solar fotovoltaica, hi inclosa la línia elèctrica d'evacuació, constituïx des del punt de vista d'avaluació ambiental un únic projecte, independent de l'autorització administrativa i, per tant, la seua tramitació correspon a diversos òrgans de l'administració autonòmica. És per això que el pronunciament de la viabilitat del projecte de la instal·lació solar fotovoltaica no puga ser considerat de forma parcial, sinó que ha d'avaluar-se globalment tenint en compte la totalitat de les alternatives viables, sense perjuí que calga una avaluació posterior sobre aquells aspectes de detall que es concretaran com a resultat d'estudis més concrets.  
Durant la tramitació de l'expedient d'avaluació ambiental es va comunicar al promotor del projecte que el traçat proposat per a la línia elèctrica d'evacuació no corresponia al de menor impacte, principalment per l'elevat impacte visual i paisatgístic de la infraestructura projectada en la zona de carener, així com per l'afecció innecessària al LIC i la ZEPA de la Tinença de Benifassà, el Turmell i la Vallivana. En este sentit, l'Àrea d'Avaluació Ambiental va proposar determinades alternatives a manera de recomanació. Entre estes, el corredor nord pareix el més adequat, sense perjuí que puguen haver altres alternatives més favorables, per la qual cosa es podria considerar com a mesura correctora, el desmantellament de la línia elèctrica executada.   
La zona objecte d'estudi es caracteritza, des del punt de vista del paisatge, per la transició entre les parcel·les de cultius situades a la part baixa de la vessant, i les zones de muntanya amb vegetació forestal, concretament pastos arbustius i arbratge dispers. La litologia de la zona es diferencia en zones o franges horitzontals de naturalesa calcària, arenoses i margues. L'erosió actual de la zona d'actuació es qualifiquen moderada (15-40 tm/ha/any) i alta (40-100 tm/ha/any) i el risc d'erosió potencial és alta i molt alta (> 100 tm/ha/any). La capacitat d'ús del sòl és baixa, tot això d'acord amb la cartografia temàtica de la Generalitat Valenciana.  
Així mateix, la zona està afectada pel projecte d'acord del Consell d'ampliació de la xarxa de ZEPAs de la Comunitat Valenciana. La nova ZEPA és una extensa superfície destinada principalment a la protecció de diverses àrees de cria de milotxa comuna, voltor lleonat, àguila reial i àguila - astor perdiuera. Inclou el 81% de les parelles nidificants i el 57% de les colònies de voltor lleonat en la Comunitat Valenciana. Alberga importants poblacions d'aus rapaces: milotxa comuna, àguila serpera europea, àguila reial, àguila-astor perdiuera, aguileta calçada, falcó pelegrí i mussol real. També destaca la presència de la merla de cua blanca i la gralla de bec vermell.  
La parcel·la es troba en una zona lleugerament elevada sobre el llit del riu Torre Segura, on el relleu és fortament ondulat. El drenatge de l'escolament superficial es realitza cap al nord i cap al sud del turó en direcció als rius Calders i Torre Segura, a través de tàlvegs. Per la part sud de la parcel·la discorre la via pecuària número 6 denominada sendera dels Llivis. La litologia del terreny correspon a roques calcàries i margues, i la vegetació natural és del tipus bosc baix. Respecte a les aigües subterrànies, la parcel·la se situa en una zona amb accessibilitat i vulnerabilitat d'aqüífers mitja/baixa.  
La zona de carener per la qual discorre la línia elèctrica d'evacuació es caracteritza per una litologia de naturalesa calcària, amb predomini d'afloraments rocosos, pastos arbustius i amb arbratge dispers conforme descendix i s'aproxima al riu Bergantes. L'últim tram de la línia elèctrica se situa en el LIC de la Tinença de Benifassà, el Turmell i la Vallivana on la llista d'hàbitats forestals és extensa i molts d'ells apareixen amb una importància global molt alta.   
Durant la fase d'execució, les accions susceptibles de produir impacte són: el desbrossament del terreny, alteracions relatives a canvis de relleu com a conseqüència dels moviments de terres que se centraran en la realització dels treballs d'explanació, el transport i aplec de materials, el condicionament de l'accés i preparació del terreny, la instal·lació de les fonamentacions i estructures de sustentació de les plaques solars, la realització de rases per a l'estés de les línies elèctriques de baixa tensió subterrànies, la instal·lació dels edificis prefabricats dels centres de transformació i inversors, la coberta i tancaments de l'edifici de control, el muntatge de paraments, i l'execució de la línia elèctrica d'alta tensió a 20 KV des del punt de generació fins a l'entroncament amb la línia elèctrica denominada la Torreta - Xert. Així mateix, cal considerar les molèsties a la fauna pel soroll generat per la maquinària empleada en l'obra i pel trànsit de vehicles.   
  
Durant la fase de funcionament, les principals accions susceptibles de generar impacte són: l'ocupació de l'espai i conseqüent disminució de la qualitat del sòl, els processos de transformació d'electricitat, generació de sorolls deguts al funcionament dels inversors i transformadors, afecció a la fauna de l'entorn, impacte visual i paisatgístic per la intrusió de la instal·lació solar fotovoltaica i de la línia elèctrica d'evacuació.   
  
L'estudi d'impacte ambiental indica que en cas de tancament definitiu de la instal·lació, es restaurarà el medi aportant terra vegetal i es plantaran espècies que circumden actualment la instal·lació.  
2. Valoració dels impactes  
Durant la fase de construcció, la majoria dels impactes hi associats seran de caràcter temporal, mentres que en la fase de funcionament l'ocupació del sòl i l'afecció al paisatge seran impactes de caràcter permanent. Seran negatius i reversibles els impactes sobre la fauna i la vegetació forestal existents.   
Es generarà un impacte negatiu sobre el sòl produït pels moviments de terra que s'executen, per les excavacions per a les fonamentacions dels suports de la línia, i pels processos erosius, conseqüència de l'eliminació de la coberta vegetal. Està prevista l'execució d'explanacions sense importants moviments de terra, encara que no s'han calculat en el projecte.   
Pel que fa a la intrusió visual de la instal·lació solar fotovoltaica, es considera que adoptant les mesures correctores proposades, l'impacte generat és compatible. No obstant això, la línia elèctrica d'evacuació es projecta sobre la zona de carener i és, per tant, perfectament visible des de les valls situades al nord i al sud. La intrusió visual i l'afecció al paisatge de la línia elèctrica es considera com a impacte permanent i sever.   
El traçat de la línia elèctrica afectarà zones amb substrat rocós i vegetació natural. En el tram de la línia elèctrica que afecten el LIC i la ZEPA de la Tinença de Benifassà, el Turmell i la Vallivana, pot produir-se un impacte molt significatiu sobre els hàbitats i espècies existents en l'àmbit de l'actuació.  
Hi ha un risc induït de col·lisió i electrocució per la presència de la línia elèctrica. L'impacte ambiental sobre l'avifauna no ha sigut valorat en l'estudi d'impacte ambiental.   
El nivell de soroll generat pels inversors i els transformadors serà inferior als límits establits per la legislació vigent. Es preveu un impacte per soroll no significatiu.   
No obstant això, l'estudi d'impacte ambiental presenta una valoració qualitativa dels efectes de l'actuació durant la fase de construcció i explotació, tenint en compte que l'impacte ambiental global serà compatible i admissible, si bé es requerixen mesures correctores per a minimitzar les afeccions sobre la vegetació, corregir els sòls alterats i recuperar paisatgísticament l'entorn.  
3. Característiques sobre les mesures correctores   
Les mesures correctores aportades en l'estudi d'impacte ambiental per a eliminar o reduir els efectes negatius dels impactes produïts són tant de caràcter general (protectores), com de caràcter particular (correctores). Entre estes últimes cal assenyalar:  
- Integració cromàtica de les casetes dels inversors i el centre comú, emprant materials propis de les construccions de la zona.  
  
- No s'obriran nous accessos, sinó que es condicionarà i eixamplarà un camí existent.  
- La tanca perimetral disposarà de buits de 30 x 20 cm fins als 60 cm d'altura per a permetre el trànsit de la fauna.  
- S'implementarà una barrera vegetal junt amb el tanca amb espècies autòctones.  
- Per a evitar la col·lisió de l'avifauna es realitzarà la senyalització dels conductors de terra per mitjà d'espirals salvapardals visibles.  
4. Programa de vigilància ambiental  
Es realitzaran els controls, mesuraments i anàlisi per a realitzar un seguiment de les accions del projecte i vigilar que tot es desenrotlle segons el que preveu l'estudi, i que les mesures correctores s'apliquen i es vigile la seua eficàcia. Durant la fase de funcionament, el programa de vigilància ambiental proposa realitzar comprovacions periòdiques del depòsit d'arreplega d'aigües negres, comprovació que els nivells sonors es troben dins dels límits establits per la legislació vigent, seguiment de la qualitat paisatgística, i assegurar el funcionament correcte de la instal·lació.  
Consideracions jurídiques  
El projecte examinat constituïx un dels supòsits en què resulta preceptiva la formulació d'una declaració d'impacte ambiental, prèvia resolució administrativa que siga adoptada per a l'aprovació definitiva d'aquell, segons es desprén de l'article 5t de la Llei 2/1989, de 3 de març, d'Impacte Ambiental, i concordants del seu Reglament. D'acord amb el que establixen els epígrafs 8.g) de l'annex I del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat, es troba sotmés al procediment d'avaluació d'impacte ambiental.  
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat, i en les altres disposicions que se li apliquen.  
  
L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la Llei 2/1989, d'Impacte Ambiental.  
L'article 16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar no acceptable, des del punt de vista ambiental, el canvi d'ús dotacional aeròdrom per dotacional solar fotovoltaic en la parcel·la 18, del polígon 24, del terme municipal de Morella, amb el sistema d'evacuació proposat i executat en les parcel·les 7, 8, 9 i 16 del polígon 25, i les parcel·les 3, 5, 6, 10, 15 i 27 del polígon 26, de la partida la Lloma del terme municipal de Morella.   
  
Segon  
Estimar acceptable, només als efectes ambientals, sense perjuí de les autoritzacions sectorials que se li apliquen, el canvi d'ús dotacional aeròdrom a dotacional solar fotovoltaic en la parcel·la 18, del polígon 24, del terme municipal de Morella, promogut per l'Ajuntament de Morella, el sistema d'evacuació del qual es projecta ajustant-se al corredor nord establit en l'informe de l'Àrea d'Avaluació Ambiental, d'1 d'agost de 2008, i realitzant el desmantellament de la línia elèctrica d'evacuació executada i la restauració dels terrenys afectats per l'execució de la línia, com a mesures correctores, i sempre que el projecte es desenrotlle amb les previsions de l'estudi d'impacte ambiental i els condicionants addicionals que s'establixen en el punt tercer de la present resolució.  
  
Tercer  
Com a condicionants addicionals s'establixen els següents:  
1. El promotor haurà de presentar un nou projecte i estudi d'impacte ambiental de línia elèctrica d'evacuació que serà sotmesa a una resolució complementària a esta declaració d'impacte ambiental. Este nou projecte haurà de contemplar els aspectes següents:  
a) S'estudiaran les diferents alternatives per al traçat de la línia elèctrica que s'hauran d'ajustar a l'alternativa nord i se seleccionarà justificadament la línia elèctrica de menor impacte que en cap cas discorrerà per zones de carener.  
b) La documentació a presentar inclourà plans de detall, accessos als suports, plans de perfils longitudinals i transversals, plans de seccions tipus, etc.   
c) La línia elèctrica executada haurà de ser desmantellada. S'inclouran en el Projecte les actuacions necessàries per a la restauració dels terrenys afectats per la instal·lació dels suports de la línia elèctrica en les parcel·les 12, del polígon 24, parcel·les 7, 8, 9, 11, 16 i 17, del polígon 25, i parcel·les 10, 11, 15, 26 i 27, del polígon 26, totes del terme municipal de Morella.  
2. El Projecte ha de respectar l'ample legal de la via pecuària denominada sendera dels Llivis, per la qual cosa el tancat de la instal·lació es col·locarà separat 20,89 metres de la paret que discorre paral·lela al límit sud de la parcel·la.  
3. S'ha de complir allò que s'ha indicat en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en els treballs que es realitzen en terreny forestal o en els seus voltants.  
4. S'efectuarà una neteja general de la zona amb l'objecte de verificar que no quede cap residu pertanyent al Projecte. Tots els residus es gestionaran degudament i s'entregaran a gestor autoritzat. En el cas de materials sobrants procedents del rebuig i desbrossament, hauran d'eliminar-se en abocador controlat o destinar-se a la seua valoració. No es realitzarà cap depòsit de rebutjos.  
5. Es conservaran els murs de pedra existents en el perímetre de la parcel·la i als voltants. Aquells que hagen sigut afectats per les obres seran degudament restaurats.   
6. El camí d'accés utilitzat per a l'execució de les obres serà restaurat a la seua amplària original, o bé a l'amplària mínima necessària per a dur a terme les tasques de manteniment de la instal·lació. La restauració consistirà en la descompactació del terreny, l'extensió de la terra vegetal i la revegetació d'espècies autòctones, per mitjà de plantació manual o bé amb hidrosembra.  
7. En cas de cessament de l'activitat, es procedirà al desmantellament de la instal·lació solar fotovoltaica i de la línia elèctrica d'evacuació. Els terrenys afectats es restauraran a les seues condicions inicials, hi inclosos els terrenys afectats per les fonamentacions dels suports de la línia elèctrica. Tots els residus generats es retiraran degudament per a ser gestionats a través de gestors autoritzats.   
8. El titular de l'activitat està obligat a portar l'adequat manteniment del depòsit d'acumulació de les aigües residuals, de manera que quede assegurada la seua impermeabilitat al llarg del temps. Així mateix, haurà de disposar de les factures o justificants acreditatius de la retirada de les aigües residuals per gestor autoritzat, de manera que estes siguen concordes amb el volum generat.  
9. Si durant l'execució de les obres es produïx qualsevol troballa arqueològica, s'informarà, la Direcció General de Patrimoni Cultural Valencià de la Conselleria de Cultura, del fet, de forma immediata, i s'adoptaran les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.  
10. Les accions incloses en el programa de vigilància ambiental hauran de documentar-se, als efectes d'acreditar l'adopció i execució de les mesures preventives i correctores proposades i la comprovació de la seua eficàcia.  
11. Altres condicionants ambientals que s'establisquen a través de les autoritzacions sectorials que se li apliquen.  
  
Quart  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quint  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 23 de març de 2009.- La directora general de Gestió del Medi Natural: M.ª Ángeles Centeno Centeno.».  
  
  
«Resolució complementària a la declaració d'impacte ambiental  
  
Expedient: 17/08-AIA.  
Promotor: Ajuntament de Morella.  
Objecte del Projecte: pla especial de canvi de qualificació de sòl dotacional sistema general aeròdrom a sòl dotacional solar fotovoltaic i sistema d'evacuació d'energia.  
Autoritats substantives: Servici Territorial d'Ordenació del Territori i el Servici Territorial d'Energia de Castelló.   
Localització: Morella (Castelló).  
Vist l'expedient 17/08-AIA referent al pla especial de canvi de qualificació de sòl dotacional aeròdrom a sòl dotacional solar fotovoltaic i sistema d'evacuació d'energia en Morella, promogut per l'Ajuntament.  
Vist que mitjançant Resolució de 23 de març de 2009, d'esta Direcció General de Gestió del Medi Natural, es va formular declaració d'impacte ambiental per al projecte de referència.  
Vist que la citada declaració d'impacte ambiental resol estimar no acceptable el sistema d'evacuació d'energia elèctrica proposat.   
  
Vist que, en data 25 de juny, els tècnics d'esta conselleria van fer una visita de camp per a examinar les possibilitats d'evacuació existents i determinar el traçat de menor impacte.   
Vist que, en data 9 de juliol, es rep informe de l'arquitecte municipal, de data 7 de juliol de 2009, pel qual posa de manifest la necessitat de protegir la Vega del Moll (Vall Nord), per les masies que hi ha, moltes d'estes dedicades al turisme rural, catalogades i amb protecció patrimonial.  
Vist que, en data 27 d'octubre de 2009, es rep la documentació tècnica corresponent. En data 12 de novembre es va remetre requeriment de documentació, i esta es va esmenar, en data 23 de novembre.   
  
Vist que la nova alternativa per al traçat de la línia elèctrica consistix a traslladar determinats suports de la línia elèctrica a cotes inferiors cap al sud. Concretament es reubiquen 12 suports, i la resta dels suports romanen la seua ubicació inicial.  
Atés que en reubicar estos suports del carener a zones de menor cota, es reduïx significativament l'impacte global de la instal·lació.   
  
Atés que el projecte examinat constituïx un de supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'article 5 de la Llei d'Impacte Ambiental i concordants del seu Reglament.  
  
Per tot això, i fent ús de les competències que tinc legalment atribuïdes formule la següent resolució complementària a la declaració d'impacte ambiental:  
  
Primer  
Estimar acceptable, des del punt de vista ambiental, el sistema d'evacuació proposat, sempre que el projecte es desenrotlle amb les previsions de la documentació presentada i els condicionants addicionals que s'establixen en el punt segon de la present resolució.  
  
Segon  
Com a condicionants addicionals a complir, a més dels exposats en la declaració d'impacte ambiental, de 23 de març de 2009, s'establixen els següents:  
1. Els suports de la línia que es reubicarà hauran de desmantellar-se adequadament i es duran a terme les actuacions necessàries per a restaurar els terrenys afectats per les obres, incloses les superfícies dels suports desmantellats.   
2. Atés que el traçat de la línia elèctrica afecta la ZEPA de la Tinença de Benifassà, el Turmell i la Vallivana, li és d'íntegra aplicació el que disposa el Reial Decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió.  
3. Els residus generats hauran de ser gestionats a través dels corresponents gestors de residus autoritzats.  
  
Tercer  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Comunitat Valenciana la present resolució complementària a la declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
  
València, 16 de desembre de 2009.- La directora general de Gestió del Medi Natural: M.ª Ángeles Centeno Centeno.».  
  
València, de 12 de juliol de 2012.- El director general d'Avaluació Ambiental i Territorial: Juan Giner Corell.